“It-trattament ugwali u d-drittijiet fundamentali huma l-pedamenti tal-Unjoni Ewropea. Ir-Rom kellhom iħabbtu wiċċhom għal żmien twil mal-esklużjoni soċjali u l-preġudizzju. L-ikbar minoranza fl-Ewropa - b'6 miljun Rom jgħixu fl-UE - għadha qed tbati mid-diskriminazzjoni u l-marġinalizzazzjoni. Aħna determinati li nkomplu niġġieldu kontra l-antiżingariżmu u li nħeġġu l-integrazzjoni bis-sħiħ tar-Rom fis-soċjetajiet u fil-pajjiżi kollha tal-UE. Mill-2011, il-Kummissjoni Ewropea ilha taħdem mill-qrib ma' Stati Membri fil-ġlieda kontra d-diskriminazzjoni u fl-avvanz tal-inklużjoni soċjali u ekonomika tar-Rom, speċjalment permezz ta' investimenti tal-Politika tal-Koeżjoni fl-integrazzjoni soċjali, fil-kapital uman u fi proġetti ta' riġenerazzjoni urbana. Filwaqt li għamilna xi progress, għad fadal ħafna xi jsir biex tittejjeb il-ħajja ta' kuljum tar-Rom u biex tinbena soċjetà inklużiva. Nappellaw lill-Istati Membri biex jaċċelleraw l-isforzi tagħhom biex jappoġġjaw lir-Rom: kull pajjiż tal-UE għandu jirrispetta u jinforza l-liġijiet kontra d-diskriminazzjoni; it-tfal Roma kollha għandhom ikollhom aċċess għal edukazzjoni mingħajr segregazzjoni; l-awtoritajiet nazzjonali għandhom jipprevjenu t-tkeċċijiet sfurzati u jappoġġjaw l-aċċess għall-akkomodazzjoni. B'mod iktar ġenerali, inħeġġu lill-Istati Membri biex juru impenn politiku u jistabbilixxu viżjoni fit-tul għall-ġlieda kontra d-diskriminazzjoni u l-antiżingariżmu. Kif ġie deċiż mill-Ministri għall-Affarijiet Soċjali f'Diċembru 2016, il-Kummissjoni se tniedi evalwazzjoni tal-Qafas tal-UE għal Strateġiji Nazzjonali għall-Integrazzjoni tar-Rom. Din l-evalwazzjoni se tivvaluta l-impatt tal-istrumenti Ewropej u nazzjonali stabbiliti s'issa u se tagħti ideat dwar kif tista' tittejjeb l-istrateġija u dwar kif issir iktar effettiva għall-promozzjoni tal-inklużjoni tar-Rom. L-integrazzjoni u l-aċċettazzjoni jibdew fuq livell individwali u nappellaw liċ-ċittadini kollha tal-UE biex jagħrfu u jħaddnu l-ugwaljanza tar-Rom u biex jagħrfu li l-istorja u l-kultura tar-Rom għandhom rwol uniku Għal iktar informazzjoni: Il-Politika tal-UE dwar ir-Rom Il-konklużjonijiet tal-Kunsill tal-2016 dwar l-Integrazzjoni tar-Rom Stqarrija għall-istampa: Ir-Rapport annwali dwar strateġiji għall-integrazzjoni tar-Rom (Ġunju 2016) Skeda informattiva: Progress li sar mill-Istati Membri tal-UE fl-Integrazzjoni tar-Rom